آلتمیشیئددینجى درس
عوضلیکلر (9)
4. غیر مۆعین عوضلیکلر
غیر مۆعین شخصلر و یا شئیلرى بیلدیرمک اۆچۆن غیر مۆعین عوضلیکلر ایشلهنر:
الف) "کیم" عوضلیگینه "ى، یسى، سه، ایسه" شکیلچیلرینین بیرینى آرتیریب، یا دا اوندان اؤنجه "هر، هئچ" کلمهلرینین بیرینى آرتیرماقلا دۆزهلن، غیر مۆعین عوضلیکلر:
کیمى، کیمیسى، کیمسه، کیم ایسه، هر کیم، هئچ کیم.
بو عوضلیکلر "کیم، ایسه" دن باشقا حاللانار، آنجاق جمعلنمزلر:
کیمینین، کیمینه، کیمیسینین، کیمیسینه، کیمیسیندن، کیمسهنین، کیمسهدن، هر کیمه، هر کیمین، هئچ کیمى، ...
بو عوضلیکلردن "کیمسه، هر کیم، هئچ کیم" منسوبیت شکیلچیلرینى آلار: کیمسم، کیمسهسى، هر کیمیمیز، هئچ کیملرى، ...
ب) "بیر" سؤزۆ اساسیندا دۆزهلنلر: بیرى، بیریسى، هر بیرى، هئچ بیرى، هئچ بیر، هر بیر.
بو عوضلیکلردن"هر بیر، هئچ بیر"دن باشقا قالانلارى حاللانار، آنجاق جمعلَنمزلر.
بو عوضلیکلردن "هر بیرى، هئچ بیرى" منسوبیت شکیلچیلرینین یالنیز بیرینجى و ایکینجى شخص جمع و اۆچۆنجۆ شخص علامتلرینى آلار: هر بیریمیز، هر بیریز، هئچ بیریمیز، هئچ بیریز، هر بیریسى، هئچ بیریسى. بونلار حاللانیب، یییهلیک ایله یئرلیکده "کى" قبول ائدر.
azb_Arab azb_Arab kas_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab